**Hot. 22 Operator date**

**R O M Â N I A**

**CURTEA DE APEL**

**SECŢIA**

**DOSAR NR.**  **DECIZIE NR.**

**Şedinţa****publică din**

**Curtea compusă din:**

Preşedinte : - preşedinte secţie

- judecător

COD 1008 - judecător

- grefier

S-a luat în examinare pentru soluţionare, recursul declarat de reclamantul **R**, domiciliat în .., împotriva sentinţei civile nr..din ., pronunţată de Tribunalul .-secţia ., în dosarul nr.., în contradictoriu cu intimaţii-pârâţi **COMISIA LOCALĂ DE FOND FUNCIAR ..**, cu sediul în .. şi **PRIMARUL COMUNEI ..**, judeţul ..

La apelul nominal, făcut în şedinţă publică, a răspuns consilier juridic J pentru intimaţii-pârâţi, în baza delegaţiei de la dosar, lipsă fiind recurentul-reclamant.

Procedura, legal îndeplinită.

S-a făcut referatul cauzei, de către grefierul de şedinţă, după care învederează instanţei faptul că, prin compartimentul registratură, la data de 24.05.2011, recurentul-reclamant a depus la dosar copia motivelor de recurs pentru comunicare, solicitând judecarea recursului în lipsă, potrivit art. 242 alin. 2 Cod Procedură Civilă.

Reprezentantul intimaţilor-pârâţi depune la dosar delegaţie şi întâmpinare în dublu exemplar, însoţită de un set de acte, atât pentru instanţă, cât şi pentru recurentul-reclamant.

Curtea pune în discuţie competenţa de soluţionare a litigiului.

Reprezentantul intimaţilor-pârâţi referitor la competenţa de soluţionare a litigiului arată că există dispoziţie specială, pe Legea fondului funciar. Pe fond, solicită respingerea recursului ca nefondat, arătând că a răspuns la cererea autorului R

**C U R T E A**

Asupra recursului de faţă, constată că:

Prin acţiunea înregistrată la data de 10.11.2010, în urma casării cu trimitere spre rejudecare, pronunţată de Curtea de Apel . şi completată ulterior, reclamantul R a chemat în judecată pe pârâţii Comisia Locală de Fond Funciar . şi Primarul comunei ., pentru a fi obligaţi să-i soluţioneze cererile de reconstituire a dreptului de proprietate asupra terenurilor ce au aparţinut autorului său, cereri înregistrate sub nr. 25.02.2000 şi 14.09.2005.

În motivarea acţiunii, reclamantul a arătat că, prin cererile menţionate a solicitat reconstituirea dreptului de proprietate asupra terenurilor ce au aparţinut autorului său R, iar pârâţii nu au soluţionat aceste cereri.

Prin sentinţa nr.., Tribunalul . a respins acţiunea ca prescrisă, formulată de reclamantul R, în contradictoriu cu pârâţii Comisia Locala de Fond Funciar . şi Primarul Comunei ...

Pentru a hotărî astfel, instanţa de fond a reţinut următoarele:

Competenţa materială a instanţei de contencios administrativ a fost stabilită în mod irevocabil, prin decizia nr. ., pronunţată de Tribunalul .

Conform art.11 alin.1 lit. c) din Legea nr.554/2004, cererile prin care se solicită recunoaşterea dreptului pretins se pot introducere în termen de 6 luni, de la data expirării termenului de soluţionare a plângerii prealabile, respectiv data expirării termenului legal de soluţionare a cererii.

Potrivit art. 11 alin.5 din Legea nr.554/2004, termenul de 6 luni este un termen de prescripţie.

În cauză, cererile de recunoaştere a dreptului pretins au fost introduse la datele de 25.02.2002 şi 14.09.2005, iar acţiunea introductivă a fost înregistrată la data de 17.09.2009, cu mult peste termenul prevăzut de textul legal menţionat.

Ca urmare, în baza art. 11 alin.1 lit. c) din Legea nr.554/2004, acţiunea reclamantului a fost respinsă ca prescrisă.

Împotriva sentinţei nr.., pronunţată de Tribunalul ., a formulat recurs reclamantul R, criticând-o pentru nelegalitate şi netemeinicie prin prisma următoarelor motive de recurs prevăzute de art.304 pct.9 şi art.3041 Cod procedură civilă:

În mod greşit prima instanţă de fond a făcut aplicarea art.11 din Legea contenciosului administrativ, constatând că acţiunea în obligare a intimaţilor – pârâţi la soluţionare a cererilor de reconstituire, formulate în temeiul fondului funciar, s-a prescris în termen de 6 luni de la „data expirării termenului de soluţionare a plângerii prealabile, respectiv data expirării termenului legal de soluţionare a cererii”.

Recurentul apreciază că, în speţă, deşi competenţa materială a instanţei de contencios administrativ a fost stabilită în mod irevocabil prin Decizia nr..., sunt aplicabile cu prioritate regulile civile, constituţionale şi europene cu privire la garantarea şi protecţia dreptului la proprietate privată, potrivit cărora acţiunea în revendicare imobiliară este imprescriptibilă extinctiv.

La termenul de judecată din 25.05.2011, Curtea a pus în discuţie excepţia necompetenţei materiale de soluţionare a cauzei în primă instanţă, invocată în mod indirect de către recurent în motivul de recurs referitor la excepţia prescripţiei.

Analizând cu prioritate excepţia invocată, faţă de dispoziţiile art.137 Cod procedură civilă, Curtea constată că aceasta este întemeiată, urmând a fi admisă pentru următoarele considerente.

Temeiul de drept al acţiunii formulate de reclamant îl reprezintă dispoziţiile Legii nr.1/2000 şi Legii nr.247/2005.

Criticile în materia fondului funciar sunt de competenţa judecătoriei care are plenitudinea de competenţă în această materie, aşa cum rezultă din dispoziţiile art.2 pct.1 lit.b) Cod procedură civilă, astfel cum au fost modificate prin Legea nr.219/2005, pentru aprobarea OUG nr.138/2000, coroborat cu art.1 pct.1 din acelaşi cod.

Împrejurarea că prin cererea formulată se cere Comisiei locale de fond funciar să răspundă, iar aceasta este autoritate publică, nu atrage competenţa de soluţionare a instanţei de contencios administrativ, atâta vreme cât, aşa cum s-a stabilit de către Curtea Supremă de Justiţie – Secţiile unite prin Decizia nr.1/1997, titlul de proprietate, ca act prin care se finalizează activitatea comisiilor judeţene de punere în aplicare a dispoziţiilor Legii nr.18/1991, are o natură juridică complexă, conferită pe de o parte de caracterul administrativ al autorităţii emitente şi de procedura specială administrativă de emitere a actului, iar pe de altă parte pe caracterul drepturilor care decurg din lege, derivând din dreptul de proprietate cu toate atributele sale.

Faţă de împrejurarea că titlul de proprietate emis în aplicarea Legii nr.18/1991, precum şi a Legii nr.1/2000 şi a Legii nr.247/2005, sunt acte administrative în baza cărora însă se creează raporturi juridice civile vizând dreptul de proprietate care sunt de competenţa judecătoriei ca instanţă cu plenitudine de competenţă în această materie, principiul simetriei impune concluzia că şi acţiunea reclamantului ce tinde la obţinerea unui răspuns din partea autorităţii competente în această materie este tot de competenţa judecătoriei.

Împrejurarea că, prin decizia nr.., Tribunalul . a apreciat că prezenta cauză este de competenţa instanţei de contencios administrativ şi a trimis cauza spre soluţionare în primă instanţă Tribunalului . – Contencios administrativ, nu este de natură a împiedica Curtea ca în noul ciclu procesual intervenit după casarea cu trimitere să-şi verifice propria competenţă de soluţionare a recursului şi implicit pe cea a instanţei de fond, care a pronunţat sentinţa atacată, şi, constatând că aceasta nu a fost competentă, să facă aplicarea dispoziţiilor art.304 pct.3 Cod procedură civilă, să admită recursul, să caseze sentinţa şi să trimită cauza spre soluţionare instanţei competente.

Pentru aceste motive, în temeiul dispoziţiilor art.312 alin.6 Cod procedură civilă, Curtea, admiţând recursul şi casând sentinţa, va trimite cauza spre competentă soluţionare Judecătoriei ...

**PENTRU ACESTE MOTIVE  
ÎN NUMELE LEGII**

**D E C I D E**

Admite recursul declarat de reclamantul **R**, domiciliat în ., împotriva sentinţei civile nr.. din ., pronunţată de Tribunalul . - Secţia .- Cmplet specializat ……., în dosarul nr.., în contradictoriu cu intimaţii-pârâţi **COMISIA LOCALĂ DE FOND FUNCIAR .**, cu sediul în . şi **PRIMARUL COMUNEI ..**, judeţul .

Casează sentinţa de mai sus şi trimite cauza spre competentă soluţionare la Judecătoria .

Irevocabilă.

Pronunţată în şedinţă publică astăzi, ., la Curtea de Apel .– Secţia ..

Preşedinte, Judecător, Judecător,

. COD 1008

Grefier,