CANDIDAT COD: **1005 HOTARAREA NR. 29**

COD ECLI.........................

ROMANIA

**CURTEA DE APEL …**

**SECŢIA …**

**Dosar nr…**

## ÎNCHEIEREA ... NR. ...

Şedinţa camerei de consiliu de la ...

Completul compus din:

PREŞEDINTE 1005

Grefier 1

Ministerul Public - Parchetul de pe lângă Curtea de Apel ... reprezentat prin:

2- procuror

Pe rol se află pronunţarea asupra cererii formulată de Parchetul de pe lângă Curtea de Apel ... de confirmare a ordonanţei de renunţare la urmărire penală nr. ... din ... emisă de Parchetul de pe lângă Curtea de Apel ....

Mersul dezbaterilor şi concluziile părţilor au fost consemnate în încheierea de amânare a pronunţării din data de ... care face parte integrantă din prezenta hotărâre.

Se constată că la dosarul cauzei s-au depus concluzii scrise de către persoana cercetată X.

**CURTEA DE APEL**

**Deliberând asupra cauzei penale de faţă, constată următoarele:**

Prin Ordonanţa din data de ..., în dosar nr. ... Parchetul de pe lângă Curtea de Apel ... a dispus:

Renunţarea la urmărire penală în cauza privind pe suspectul X - CNP ..., cetăţean român, născut la ... în municipiul ..., domiciliat în municipiul ..., avocat în Baroul ..., pentru săvârşirea infracţiunii de conducere a unui vehicul fără permis de conducere, prevăzută de art. 335 alin.2 C.pen.

Cheltuielile judiciare în sumă de 200 lei au rămas în sarcina statului conform prevederilor art.275alin. 3 din C.pr.pen.

Pentru a pronunţa această ordonanţă Parchetul de pe lângă Curtea de Apel ... a constatat faptul că prin ordonanţa din data de ... organele de cercetare penală din cadrul Poliţiei Municipiului ... - Biroul Rutier au dispus începerea urmăririi penale in rem, sub aspectul săvârşirii infracţiunii de conducerea unui vehicul fără permis de conducere, prevăzută de art. 335 alin. 2 C.pen.

În fapt s-a reţinut că la data de ..., în jurul orei 04:00, în timp ce se aflau în exercitarea atribuţiilor de serviciu, pe str. ..., organele de poliţie din cadrul Poliţiei Municipiului ...-Biroul de Ordine Publică au oprit pentru control autoturismul marca ..., având numărul de înmatriculare ... şi au procedat la identificarea conducătorului auto, constatând că se numeşte X, acesta din urmă declarându-le verbal că nu are asupra sa permisul de conducere, ci doar o dovadă înlocuitoare a acestuia, fără drept de circulaţie, dat fiind că în cursul aceleiaşi seri, cu aproximativ o oră în urmă, îi fusese reţinut pentru săvârşirea contravenţiei de conducere a unui autovehicul sub influenţa alcoolului prevăzut de art. 102 alin. 3, lit. a din Ordonanţa de Urgenţă a Guvernului nr. ..., prezentând cu acelaşi prilej dovada anterior menţionată.

Din adresa cu nr. ..., din data de ..., emisă de Uniunea Naţională a Barourilor din România-Baroul ..., a rezultat că la data de ..., numitul X figura pe Tabloul Avocaţilor Baroului ...

La data de ... Parchetul de pe lângă Judecătoria ... prin ordonanţa ... a dispus, potrivit art. 38 alin, 1, lit. d C.pr.pen., declinarea cauzei în favoarea Parchetului de pe lângă Curtea de Apel ..., spre a fi soluţionată conform competenţei după calitatea persoanei, dosarul fiind înregistrat la această unitate de parchet sub număr penal ....

Prin ordonanţa ... din ... emisă de Parchetul de pe lângă Curtea de Apel ... s-a dispus efectuarea în continuare a urmăririi penale faţă de suspectul X - CNP ..., cetăţean român, născut la ... în municipiul ..., domiciliat în municipiul ..., avocat în Baroul ..., pentru săvârşirea infracţiunii de conducere a unui vehicul fără permis de conducere, prevăzută de art.335 alin.2 C.pen., calitate procesuală care a fost adusă la cunoştinţă prin procesul verbal de aducere la cunoştinţă a calităţii de suspect ... din ..., dată la care suspectul a fost audiat în această calitate, audiere cu prilejul căreia acesta e a relatat cu exactitate modul şi împrejurările comiterii faptei, a recunoscut şi regretat sincer fapta reţinută în sarcina sa.

Astfel, din actele de la dosar coroborate cu declaraţia suspectului, s-a reţinut că la data de ..., suspectul X, avocat în Baroul ..., în vederea efectuării unei revizii auto la autoturismul personal marca ..., având numărul de înmatriculare ... s-a deplasat la un service autorizat din ..., ocazie cu care cu a suferit avarierea parbrizului autoturismului ca urmare a unor lovituri de piatră în trafic pe traseul ... - ..., iar în plus, în mod similar, în ... mecanicul de la service a spart şi cealaltă parte a parbrizului.

Astfel, pe acest fond oarecum marcat emoţional, în seara zilei de ..., întors la domiciliu în ..., a avut o întâlnire cu nişte clienţi şi un alt coleg într-un local de la intrarea în municipiul ..., unde a consumat, potrivit declaraţiei suspectului un număr de 3 beri, iar la finalul întâlnirii, practic în dimineaţa zilei de ..., în jurul orelor 2:00, s-a urcat la volanul maşinii cu intenţia de a se deplasa spre domiciliu, însă în trafic a fost oprit de către un echipaj de poliţie, a fost testat cu fiola alcoolscop şi i s-a întocmit un proces-verbal de contravenţie nr...., i s-a reţinut permisul de conducere pentru că organul constatator a reţinut că rezultatul alcooltestului a indicat o valoare de 0,37 mg/l alcool pur în aerul expirat, i s-a reţinut permisul de conducere auto şi i s-a eliberat dovadă fără drept de circulaţie.

Potrivit declaraţiei suspectului, consecutiv întocmirii acestui proces verbal, dată fiind împrejurarea concretă unde a avut loc efectiv oprirea sa, respectiv într-o zonă fără parcare sau cu posibilitate efectivă de a parca şi justificând prin faptul că nu avea la cine să apeleze la acel moment pentru a-i conduce autoturismul, a înţeles din discuţiile cu agentul constatator că putea să îşi ducă maşina acasă pe o distanţă relativ scurtă, astfel a plecat, a rulat aproximativ 200 metri, până la sensul giratoriu din proximitatea hipermarketurilor din intrarea în municipiul ... dinspre ..., context în care şi-a amintit că organul constatator nu i-a restituit toate documentele, a revenit cu acesta la agentul constatator care i-ar fi remis şi celelalte documente, plecând cu acestea spre casă. A rulat astfel de pe ... până ia intrarea pe ..., în proximitatea locuinţei sale, unde a fost oprit de un echipaj de poliţie locală care a constatat că acesta conduce autoturismul în condiţiile în care îi fusese reţinut permisul de conducere şi a fost din nou testat cu fiola alcooltest, rezultând o concentraţie de alcool pur în aerul i expirat de 0,30 mg/l, iar la data de ..., ora 05:10, organele de poliţie ale Municipiului ..., s-au sesizat în legătură cu comiterea de către suspect a infracţiunii de conducere a unui vehicul fără permis de conducere, prevăzută de art.335 alin.2 C.pen.

Faţă de circumstanţele de fapt reţinute în sarcina acestui suspect, având în vedere dispoziţiile art.318 alin.1, 2 lit.a, b, c, d şi e şi alin.3 din C.pr.pen, respectiv tratamentul penal al infracţiunii pentru care este urmărit penal suspectul, respectiv pedeapsa închisorii de maxim 3 ani sau amendă, recunoaşterea şi relatarea sinceră a suspectului, având în vedere persoana suspectului, împrejurarea că se află la prima confruntare cu prevederile unei legi penale, s-a apreciat că în speţă este oportună aplicarea unei soluţii de renunţare la urmărirea penală, ca urmare a existenţei lipsei unul interes public în urmărirea penală a acestuia.

**Verificând legalitatea şi temeinicia soluţiei de renunţare la urmărirea penală pe baza lucrărilor şi materialului din dosarul de urmărire penală (şi a înscrisurilor noi prezentate), judecătorul de cameră preliminară constată următoarele:**

Potrivit dispoziţiilor art. 318 alin. (1) - (4) C.pr.pen:

(1) În cazul infracţiunilor pentru care legea prevede pedeapsa amenzii sau pedeapsa închisorii de cel mult 7 ani, procurorul poate renunţa la urmărirea penală când constată că nu există un interes public în urmărirea faptei.

(2) Interesul public se analizează în raport cu:

a) conţinutul faptei şi împrejurările concrete de săvârşire a faptei;

b) modul şi mijloacele de săvârşire a faptei;

c) scopul urmărit;

d) urmările produse sau care s-ar fi putut produce prin săvârşirea infracţiunii;

e) eforturile organelor de urmărire penală necesare pentru desfăşurarea procesului penal prin raportare la gravitatea faptei şi la timpul scurs de la data săvârşirii acesteia;

f) atitudinea procesuală a persoanei vătămate;

g) existenţa unei disproporţii vădite între cheltuielile pe care le-ar implica desfăşurarea procesului penal şi gravitatea urmărilor produse sau care s-ar fi putut produce prin săvârşirea infracţiunii.

(3) Când autorul faptei este cunoscut, la aprecierea interesului public sunt avute în vedere şi persoana suspectului sau a inculpatului, conduita avută anterior săvârşirii infracţiunii, atitudinea suspectului sau a inculpatului după săvârşirea infracţiunii şi eforturile depuse pentru înlăturarea sau diminuarea consecinţelor infracţiunii.

(4) Atunci când autorul faptei nu este identificat, se poate dispune renunţarea la urmărirea penală prin raportare doar la criteriile prevăzute la alin. (2) lit. a), b), e) şi g).

De asemenea, conform dispoziţiilor art. 318 alin. (12) C.pr.pen. ordonanţa prin care s-a dispus renunţarea la urmărirea penală se transmite, spre confirmare, în termen de 10 zile de la data la care a fost emisă, judecătorului de cameră preliminară de la instanţa căreia i-ar reveni, potrivit legii, competenţa să judece cauza în primă instanţă.

Pornind de la aceste prevederile legale menţionate, se constată, în primul rând că judecătorul de cameră preliminară din cadrul Curții de Apel ... este competent să se pronunţa asupra cererii.

Infracţiunea care a făcut obiectul urmăriri penale este aceea de conducere a unui vehicul fără permis de conducere prevăzută de art. 335 alin.2 C.pen. pentru care legea prevede pedeapsa cu închisoarea de la 6 luni la 3 ani sau amenda, astfel că este îndeplinită condiţia privind limita de pedeapsă în raport de care soluţia de renunţare la urmărirea penală poate fi dispusă.

În ceea ce priveşte interesul public în urmărirea faptelor investigate de Parchetul de pe lângă Curtea de Apel ..., judecătorul de cameră preliminară constată că, potrivit art. 318 alin. ((4) C.pr.pen. acesta trebuie analizat în raport de conţinutul faptelor şi împrejurările concrete de săvârşire ale acestora, modul şi mijloacele de săvârşire a faptelor, eforturile organelor de urmărire penală necesare pentru desfăşurarea procesului penal prin raportare la gravitatea faptelor şi la timpul scurs de la data săvârşirii acestora, existenţa unei disproporţii vădite între cheltuielile pe care le-ar implica desfăşurarea procesului penal şi gravitatea urmărilor produse sau care s-ar fi putut produce prin săvârşirea infracţiunii. Faţă de aceste criterii, judecătorul de cameră preliminară apreciază că soluţia procurorului este corectă.

Procurorul a evidențiat în mod corect circumstanțele reale legate de faptă și circumstanțele personale ale inculpatului și a evaluat în mod corect gardul de pericol social al faptei pe care a comis-o inculpatul.

Împrejurările că inculpatul era marcat emoțional la momentul comiterii faptei, că nu avea la cine să apeleze la acel moment pentru a-i conduce autoturismul, care se afla într-o zonă fără parcare și fără posibilitatea de a parca, distanța relativ scurtă pe care a rulat, de aproximativ 200 de metrii, precum și atitudinea sinceră a suspectului, constituie împrejurări care justifică incidența dispoziţiilor art. 318 alin. (12) C.pr.pen. privitoare la renunțarea la urmărire penală.

Faţă de cele menţionate, judecătorul de cameră preliminară va admite cererea de confirmare a renunţării la urmărirea penală efectuată pentru săvârşirea de conducere a unui vehicul fără permis de conducere prevăzută de art. 335 alin.2 C.pen. dispusă prin Ordonanța ... a Parchetului de pe lângă Curtea de Apel ... din ...dată în dos. nr. .....

În baza art. 275 alin. (3) C.pr.pen. cheltuielile judiciare avansate de stat vor rămâne în sarcina acestuia.

**PENTRU ACESTE MOTIVE,**

**ÎN NUMELE LEGII**

**D I S P U N E:**

În baza art. 318 alin. (15) C.pr.pen. admite cererea de confirmare a renunţării la urmărirea penală efectuată faţă de suspectul X (CNP ...), cetățean român, n. la ... în mun. ... domiciliat în ..., pentru săvârşirea infracţiunii de conducere a unui vehicul fără permis de conducere dispusă prin ordonanţa din ... dată în dosarul nr. ... al Parchetului de pe lângă Curtea de Apel ....

În baza art. 275 alin. (3) C.pr.pen. cheltuielile judiciare avansate de stat rămân în sarcina acestuia.

Definitivă.

Pronunțată în camera de consiliu astăzi, ............

Judecător de cameră preliminară Grefier

1005 1